Lietuvos Respublikos Seimo ir Pasaulio lietuvių bendruomenės komisija buvo sudaryta 2013 m. kovo 14 d. Seimo nutarimu Nr. XII-197. 

Komisijos paskirtis – skatinti Lietuvoje ir užsienio valstybėse gyvenančių lietuvių bendradarbiavimą, rūpintis abipuse pagalba ir parama, keistis mokslo, kultūros ir kita informacija, Seimui ir kitoms valstybės institucijoms teikti pasiūlymus, kurie padėtų stiprinti valstybingumą ir demokratinių tradicijų puoselėjimą.

Komisiją sudaro: 

1) dešimt Seimo narių pagal proporcinio Seimo frakcijų atstovavimo principą. Komisijoje turi būti atstovaujamos visos Seimo frakcijos;

2) dešimt Pasaulio lietuvių bendruomenės (toliau – PLB) valdybos išrinktų atstovų iš užsienio lietuvių bendruomenių deleguotų kandidatų.

Komisija turi du pirmininkus ir du pavaduotojus: paprasta balsų dauguma vieną pirmininką ir pavaduotoją renka ne mažiau kaip 2/3 Seimo narių, dalyvaujančių rinkimuose, o kitą pirmininką ir pavaduotoją bendru sutarimu renka PLB valdybos išrinkti atstovai. Komisijos pirmininkus ir pavaduotojus tvirtina Seimas.
Komisijai pirmininkauja Ona Valiukevičiūtė ir Jonas Prunskis.
Komisijos pirmininkų pavaduotojos – Domas Petrulis ir Irena Gasperavičiūtė.

